Ek het vir 'n maatskappy in Springs gewerk en einde Januarie 2007 bedank… - Jy en die RegJy en die Reg
Tuis › Regsvrae › Diensbeëindiging › Ek het vir 'n maatskappy in Springs gewerk en einde Januarie 2007 bedank…
Ek het vir 'n maatskappy in Springs gewerk en einde Januarie 2007 bedank…
Ek het vir 'n maatskappy in Springs gewerk en einde Januarie 2007 bedank. Ek is daar weg as gevolg van onaangename werksomstandighede; en ook omdat dit geriefliker was om in my tuisdorp te werk. Ek kon nie aanpas by die plek waar ek begin werk het, en het noodgedwonge my eie besigheid oopgemaak.
Die besigheid wat ek oopgemaak het, is in dieselfde lyn as die maatskappy in Springs. In my bedankingsbrief was 'n paragraaf ingesluit dat ek nie die vorige maatskappy se kliënte besigheid sou nader nie. Tot op datum het ek dit nie gedoen nie.
Wat ek wel gedoen het, is om produkte aan te koop by van dieselfde diensverskaffers as my vorige werkgewer. Een van die verskaffers het my vorige werkgewer in kennis gestel dat ek by hom wou aankoop, en dit het daartoe gelei dat ek vreemde oproepe gekry het.
Dit is ook deur een van die werknemers daar bevestig dat haar pa gevra is om die oproep na my te maak om uit te vind in watter lyn soort besigheid ek bedrywig was.
Ek wil graag weet of daar enige wetlike redes is waarom ek nie dieselfde tipe besigheid mag bedryf nie, en of daar enigiets is wat die vorige werkgewer aan my kan doen, sou van sy kliënte by my aankoop.
Indien dit nie moontlik is vir u om my te antwoord nie, sal u my asseblief na 'n prokureur verwys wat my die regte advies sal kan gee.
Die klousule waarna u verwys word 'n "handelsbeperkingsklousule" genoem. Dit word normaalweg in 'n dienskontrak vervat. In u geval is dit in u bedankingsbrief vervat, maar as daar met u diensbeëindiging op hierdie voorwaarde ooreengekom is, is dit ook bindend.
As u nie die voorwaardes van die handelsbeperkingsklousule nakom nie, kan u vorige werkgewer 'n siviele hof nader ten einde die klousule op u af te dwing en/of om skadevergoeding van u te eis as die vorige werkgewer enige skade gely het. Of u vorige werkgewer in bogenoemde aksie sal slaag is 'n ander saak. Alles sal afhang van die trefwydte van die handelsbeperkingsklousule.
As die beperking wat op u handelsvryheid geplaas word onredelik is, sal die hof nie gelas dat u aan die beperking gehoor moet gee nie. Tydens die bepaling van die redelikheid of onredelikheid van die bepaling sal die hof die geografiese gebied waarin u nie handel mag dryf nie, die skaarsheid van u beroep en die veld waarin u vorige werkgewer handeldryf, met inagneming van maar nie beperk tot die mate van mededinging in die bepaalde mark. Al hierdie veranderlikes en nog meer speel 'n belangrike rol na gelang van elke geval en dit is moeilik om 'n klinkklare antwoord ten opsigte van u posisie te gee.
Uit u vraag kan afgelei word dat u u besigheid in 'n ander dorp bedryf. Hoe verder u handelsgebied geografies van u vorige werkgewer se handelsgebied verwyder is en hoe minder gespesialiseerd die produkte en/of diens wat u lewer, hoe groter is die kans dat u vorige werkgewer onsuksesvol sal wees met die afdwinging van die klousule onder bespreking. Onthou net dat dit nie beteken dat u vorige werkgewer nie sy/haar saak in die hof gaan toets nie. Dit kan ook natuurlik regskoste aan u kant tot gevolg hê om die aksie te verdedig.
Dit is altyd belangrik om met u vakbond te praat voordat u dokumentasie onderteken wat 'n beperkingsklousule vervat. Daar kan altyd met 'n werkgewer onderhandel word om die trefwydte van die klousule te minimaliseer en gevolglik die moontlikheid van latere regsgedinge te verminder.